## Rješenje kojim se ovlaštenom društvu Privredna banka Zagreb d.d., Zagreb, oduzima dozvola za obavljanje poslova s vrijednosnim papirima

### NN 141/2008 (5.12.2008.), Rješenje kojim se ovlaštenom društvu Privredna banka Zagreb d.d., Zagreb, oduzima dozvola za obavljanje poslova s vrijednosnim papirima

HRVATSKA AGENCIJA ZA NADZOR FINANCIJSKIH USLUGA

3962

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 52. Zakona o tržištu vrijednosnih papira (»Narodne novine« br. 84/02 i 138/06), Uprava Hrvatske agencije za nadzor financijskih usluga, po službenoj dužnosti u predmetu oduzimanja dozvole za obavljanje poslova s vrijednosnim papirima ovlaštenom društvu Privredna banka Zagreb d.d. Zagreb, Račkoga 6, na sjednici održanoj 27. studenoga 2008. godine donijela je

RJEŠENJE

1. Ovlaštenom društvu Privredna banka Zagreb d.d. Zagreb, Račkoga 6, MBS: 080002817, oduzima se dozvola za obavljanje poslova s vrijednosnim papirima iz članka 34. točka 3. Zakona o tržištu vrijednosnih papira (»Narodne novine« br. 84/02 i 138/06) – upravljanje portfeljem vrijednosnih papira.

2. Ovo rješenje upisuje se u Registar ovlaštenih društava, koji vodi Hrvatska agencija za nadzor financijskih usluga.

3. Ovo rješenje objavit će se u »Narodnim novinama«.

Obrazloženje

Temeljem rješenja Komisije za vrijednosne papire Republike Hrvatske, klasa: UP/I-450-08/02-02/134 od 5. prosinca 2002. godine i klasa: UP/I-450-08/03-02/153 od 29. svibnja 2003. godine, društvo Privredna banka Zagreb d.d. Zagreb (dalje: Društvo) ima dozvolu za obavljanje svih poslova s vrijednosnim papirima iz članka 34. točke 1. – 8. Zakona o tržištu vrijednosnih papira (»Narodne novine« br. 84/02 i 138/06, dalje: ZTVP).

Odredbom članka 52. stavak 1. točka 2. ZTVP-a propisano je da će Hrvatska agencija za nadzor financijskih usluga (dalje: Agencija) ovlaštenom društvu oduzeti dozvolu za obavljanje jednog ili više poslova s vrijednosnim papirima ako poslove s vrijednosnim papirima ne obavlja u razdoblju duljem od šest mjeseci.

Društvo je podneskom od 28. srpnja 2008. godine (predmet klase: 011-01/06-03/104) obavijestilo Agenciju o namjeri prijenosa poslova upravljanja portfeljem na društvo PBZ Invest d.o.o. Zagreb, slijedom čega Društvo više ne bi samostalno obavljalo te poslove.

U naknadnom očitovanju Društva, zaprimljenom u Agenciji 18. studenoga 2008. godine, istaknuto je da će postupak obavještavanja klijenata i prijenosa poslova upravljanja portfeljem biti dovršen do kraja prosinca 2008. godine, te da će se ovi poslovi obavljati u društvu PBZ Invest d.o.o. nakon što ono ishodi odgovarajuće odobrenje Agencije.

S tim u svezi napominjemo da je Agencija, u posebnom postupku provedenom temeljem zahtjeva društvu PBZ Invest d.o.o. Zagreb, rješenjem klasa: UP/I-451-04/08-05/43, urbroj: 326-113/08-2 od 27. studenog 2008. godine, društvu PBZ Invest d.o.o. Zagreb izdala odobrenje za obavljanje poslova upravljanja imovinom i investicijskog savjetovanja.

Slijedom naprijed izloženog, a temeljem odredbe članka 52. stavak 1. točka 2. ZTVP-a i očitovanja Društva, Agencija je odlučila kao u točki 1. izrijeke ovog rješenja, što će se upisati u Registar ovlaštenih društava u koji je Društvo upisano pod rednim brojem 81.

Sukladno odredbama članka 8. stavak 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/08-03/31

Urbroj: 326-111/08-2

Zagreb, 27. studenoga 2008.

Zamjenik predsjednika Uprave
Ivan Vrljić, v. r.

Rješenje, NN 141/2008-3962